
Κύριε Υπουργέ,  
Κύριε Διοικητή, 
Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) αποτελεί την τριτοβάθμια Οργάνωση των ατόμων με αναπηρία, χρόνιες ή και σπάνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας. 
Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.
Η Ε.Σ.Α.μεΑ. με το παρόν έγγραφό της, σας μεταφέρει το δίκαιο αίτημα της Ομοσπονδίας Κωφών Ελλάδος (ΟΜ.Κ.Ε.) σχετικά με την άμεση αναθεώρηση των διατάξεων του Ενιαίου Κανονισμού Παροχών Υγείας (ΕΚΠΥ) που αφορούν την αποζημίωση των ακουστικών βαρηκοΐας και των τεχνικών βοηθημάτων ακοής, καθώς το ισχύον πλαίσιο δεν ανταποκρίνεται πλέον στις πραγματικές ανάγκες των κωφών και βαρήκοων πολιτών ούτε στις σημερινές οικονομικές συνθήκες.
Η προβλεπόμενη αποζημίωση των 450 ευρώ ανά ακουστικό παραμένει αμετάβλητη επί σειρά ετών, παρά τη σημαντική αύξηση του κόστους των σύγχρονων ακουστικών βαρηκοΐας και του γενικού κόστους ζωής. Ως αποτέλεσμα, μεγάλο μέρος της δαπάνης μετακυλίεται στους ίδιους τους ασφαλισμένους, περιορίζοντας ουσιαστικά την πρόσβασή τους σε κατάλληλα μέσα αποκατάστασης της ακοής.
Η ανάγκη αναθεώρησης του ΕΚΠΥ κρίνεται απαραίτητη και στο πλαίσιο αυτό, προτείνουμε:
-αύξηση της αποζημίωσης των ακουστικών βαρηκοΐας σε 700 ευρώ ανά ακουστικό,
-καθιέρωση μηχανισμού περιοδικής αναπροσαρμογής της αποζημίωσης,
-πλήρη αποζημίωση δεύτερου ακουστικού στις περιπτώσεις αμφοτερόπλευρης βαρηκοΐας,
-δυνατότητα αντικατάστασης των ακουστικών ανά δύο (2) έτη, με ειδική πρόβλεψη για τα παιδιά όταν αυτό επιβάλλεται από την ανάπτυξη ή τη μεταβολή της ακοής τους,
-αποζημίωση των αναλωσίμων των ακουστικών βαρηκοΐας,
-ένταξη στον ΕΚΠΥ των αναγκαίων τεχνικών βοηθημάτων ακοής που υποστηρίζουν την ασφαλή, αυτόνομη και ισότιμη διαβίωση των κωφών και βαρήκοων ατόμων.
Η Ομοσπονδία Κωφών Ελλάδος ζητά την άμεση έναρξη θεσμικού διαλόγου και τον προγραμματισμό συνάντησης με το Υπουργείο Υγείας και τη Διοίκηση του ΕΟΠΥΥ, προκειμένου να παρουσιάσει αναλυτικά τις προτάσεις της και να συμβάλει στη διαμόρφωση ενός δικαιότερου και σύγχρονου πλαισίου παροχών.
Κύριε Υπουργέ, 
Ευελπιστώντας πως θα εξετάσετε άμεσα το προαναφερόμενο αίτημα και θα ανταποκριθείτε θετικά στο αίτημα της συνάντησης με την ΟΜ.Κ.Ε. για την επίλυση του εν λόγω ζητήματος, σας ευχαριστούμε εκ των προτέρων. 
Συνημμένα σας αποστέλλουμε την υπ’ αριθ. πρωτ. 341/08.07.2026 επιστολή της ΟΜ.Κ.Ε., η οποία αναφέρεται πιο αναλυτικά στο εν λόγω ζήτημα.

Με εκτίμηση

Ο Πρόεδρος

Ι. Βαρδακαστάνης
Ο Γεν. Γραμματέας 


Β. Κούτσιανος


Πίνακας Αποδεκτών:
Γραφείο Υπουργού Επικρατείας και Αρμόδιου Συντονιστή της Κυβέρνησης για τα Δικαιώματα των Ατόμων με Αναπηρία, κ. Χρ. Σκέρτσου
Γραφείο Αναπληρώτριας Υπουργού Υγείας, κ. Ειρ. Αγαπηδάκη
Γραφείο Υφυπουργού Υγείας, κ. Μ. Θεμιστοκλέους 
Γραφείο Γ.Γ. Υπηρεσιών Υγείας, κ. Λ. Βιλδιρίδη
Εθνική Αρχή Προσβασιμότητας
 ΟΜ.Κ.Ε.   

